b'\n_START_ARTICLE_\nV\xc3\xa4xj\xc3\xb6\n_START_PARAGRAPH_\nV\xc3\xa4xj\xc3\xb6 (v\xc3\xa9k\xc5\xa1e) je glavno mesto okro\xc5\xbeja Kronberg v pokrajini Smal\xc3\xa5nd na jugovzhodu \xc5\xa0vedske._NEWLINE_V imenu mesta V\xc3\xa4xj\xc3\xb6, v katerem \xc5\xbeivi 55600 prebivalcev (popis 2005), sta zdru\xc5\xbeeni dve besedici, v\xc3\xa4g (cesta) in sj\xc3\xb6 (jezero), kar pomeni cesto prek zamrznjenega jezera, ki so ga pozimi pre\xc4\x8dkali na poti do trga, ki je pozneje postal mesto._NEWLINE_Legenda o nastanku mesta govori o angle\xc5\xa1kem misijonarju Sigfridu, ki je konec vikinge\xc5\xa1kega obdobja pri\xc5\xa1el oznanjat bo\xc5\xbejo besedo. Na mestu, na katerem stoji dana\xc5\xa1nja katedrala je v 12. stoletju postavil prvo cerkev, okoli katere se je razvilo dana\xc5\xa1nje mesto, ki je \xc5\xbee od leta 1172 sede\xc5\xbe \xc5\xa1kofije._NEWLINE_Danes je V\xc3\xa4xj\xc3\xb6 izobra\xc5\xbeevalno sredi\xc5\xa1\xc4\x8de z dolgo tradicijo, tu je oddelek univerze iz Lunda, steklarsko raziskovalni in\xc5\xa1titut, strojna, pohi\xc5\xa1tvena in tekstilna industrija. V kraju imajo sede\xc5\xbee uprave svetovno znanih korporacij kot so Volvo, Saab, Alstom._NEWLINE_V bli\xc5\xbenji okolici so na bregovih jezera Helgasj\xc3\xb6n ru\xc5\xa1evine trdnjave Kronberg, ju\xc5\xbeno od mesta pa stoji grad Teleborg, ki daje videz srednjeve\xc5\xa1ke utrdbe, postavljen pa je bil leta 1900. Danes je grad okoli katerega je \xc4\x8dudovit park namenjen protokolarnim dogodkom.'